Kletsrym-nuweling betree Top-20‘n Skermskoot uit “Dames”, die nuwe kletsrymer Biggy se eerste enkelsnit. Hoewel ons nog nie veel van die nuwe kletsrymer Biggy weet nie, is een ding seker: Luisteraars is mal oor sy eerste enkelsnit, “Dames”. Die musiekvideo van dié liedjie het al 137 000 trefslae gehad binne die eerste maand van bekendstelling. “Dames” was ook die afgelope week die derde meeste afgelaaide snit op digitale platforms (in die Afrikaanse kategorie), wat Biggy ŉ toetrede tot die Maroela Media Afrikaanse Top-20 besorg. Die oplewing van kletsrym as ’n genre laat my terugdink aan die 1990’s toe Mr Fat, Brasse van die Kaap, DJ Ready D, Prophets of da City en ander kletsrymers ongelooflik populêr was en ’n kanaal soos die destydse MK89 ook ’n platform kon skep om kletsrym na die res van Suid-Afrika te bring. Is daar ’n mark vir kletsrym vandag? Beslis. Met meer as ’n miljoen aflaaie op digitale platforms en ’n paar Ghoema-toekennings het Early B die afgelope jaar gewys kletsrym as ’n genre is gesond en hier om te bly. In vandeesweek se Maroela Media Afrikaanse Top-20 is daar vier snitte wat styg, agt wat daal en sewe wat onveranderd bly, met een nuwe liedjie wat die week se Top-20 betree. Janie Bay klim verder die week tot by no. 4 met “Amper daar”. Die musiekvideo van dié liedjie is ook onlangs bekendgestel.